Tatoeba sentences — language code: ckt
Ынкъам ынӄэната вэтыӄун ынӈин вама яаёлӄылтэ таӈымыльо агтачгыткот.
Рыгэлыльын радиация – эвытрыкыльин, ытръэч-ым коле инэнъэӄэрэвыткульу итыльын.
Ынӄэн ӄымчучьыт гамма-нейтроныргэн, томгатыльын катам бомбапэглянвык гыролмакы лымынкыри.
Ынӈин вальын вагыргын нэмыӄэй нытваӄэн ытръэч тъэрти секундат.
Ыныкит о'равэтльан ратагнэн рыгэлыльэ радиацията, ытлен ратъылыӈогъа тъычгырга нынныльэ "лучевая болезнь" амалваӈ итчельу вальо.
Торгынан тэнлыги лынъёлӄыл, иӈӄун рыгалыльын радиация нытваӄэн ытръэч ӈирэӄ-ӈроӄ километртэ урэльу катам пэглянвэпы атомныкэн лымэвыр ядерныкэн бомба.
Ытръэч-ым нэмыӄэй ыныкит тэгмэчынкы атчык ынӄэн нэмыӄэй ӄырым инэнрэӄэвыткульу нитын ыныкит атчык апаӄалга эмыръатынопгыргык рымагты.
Ӄыкэтъогыткы, иӈӄун уттэ ынкъам выквэпы вальа агтачга таӈымыльэты нывириӈэтыткуӄинэт ынӈин вальэты энанъаӄараквыргэпы ядерныкэн энанпэгляквыргэпы.
Радиоактивныкэн энаврыӈыткогыргын – ынӄэн ӄынур-ым пиӈэвытрын гырголяйпы эрэтыткульын ваплыткок атомныкэн энанпэглявыткогыргын.
Ынӄэйрык пиӈэвытрырык аранма нотасӄыткынэты нынъэӄэрэвӄинэт нутэсӄын, ымыльо ынкы вальыт тыӈэчьыт, лыгэн-ым имыръэнутэт.
Ынкъам ынӈин нытваӄэн энанъаӄаравыткогыргын нылгинуръэв, миӈкри ӄун пиӈэвытрыткук энаврытӈыткогты вальыт кытийга чекыяагты нэнанлыплятӄэнат.
Ынӄэн-ым нылгыӄин радиоактивныкэн винву.
Ынӄэн радиоактивныкэн вины ӈырончывэӈ нынтыӄин.
Нытваӄэнат ынанъаӄачьын, унмык эӄэкыльин ынкъам мэчынкы вальыт ванвыт энаврыӈъёттэ радиоактивныкэн энанъаӄаравыткогырга.
Радиоактивныкэн энанъаӄаравыткогыргын ванвыткокэн амалваӈ вальо нитӄин ынкъам лыӈырит рыиагтэты тъарыӈ иынъэлӄин.
Ӄыкэтъогыткы, иӈӄун радиоактивныкэн энанъаӄаравыткогыргын гэмгэрэӄык галяплыткок ыннэн кэливытгыр пэглятагнэпы бомба эвытлым-ым ӈирэӄ километрмэл урэльу ӈирэче тъарыӈ нынъэлӄин, галяӄым ӈроӄ кэливытгырти ытлён ӈрача тъарыӈ нынъэлӄин, ӈэръамытлыӈэн-ым кэливытгырти – мынгытча.
Ы'лёӈэт ынкъам ныкирит галяплыткоӈэт ынӄэн энаврыӈыткогыргын нытъэттывиӄин мытдыӈӄлегча.
Ӄэлелвынчыкук нъэлык ынӈин вальа пиӈэвытрэ нынъэӄэрэвӄинэт ванэван ымыльэты ывикит о'равэтльэн, ымы-ым ванэван ымыльоргэн о'равэтльэн.
Ынанъаӄачо ынкъам айылгыльо нитӄин ымыльэты ӈаргынойпы энаврыӈыткогыргын ывикикин о'равэтльэн. Ынӄор-ым нытомгатӄэн пэнин тынмыл тывъё лучевая тъычгыргын.
Ынӄэн ынанъыттъыёл энаврыӈыткокэн тъычгыргыт микырык нынтъылыӈовӄэнат ыннаны о'равэтльат эвыр-ым ярагыннэкыт.
Ынӈин вальа инэнъэӄэвыткульэ нынъэӄэрэвӄин выегыргын, нутэсӄын ынкъам таӈымыльо ынкаткынык вальыт.
Энаврыӈыткокэн имыръэнутэт лыӈырит таӈамалваӈ ныяаӄэнат – тиливытрыльу, эмрэнъэӄэрэвӈэ ванвыткот ынкъам ӄэвъячгырго эвыр пиӈэвытру – энмэн-ым ынӄэната эмрэнъэӄэрэвӈэ выегыргын.
Ыргынан нынтомгавӄэнат энаврыӈыткогты вальыт йъыйыӄыт, э'митри кытийга чекыяагты нэяанлыплятӄэнат.
Нъалыӈоплыткок нымытванвыгкок, ывэрачыко, ергыгыгйит лымэвыр ӄэнъевйикви, ръаӄаравъё, рэнаврыӈавъё выегыргын ынкы норатваӄэн ынкъам-ым ынӄэната эмыръатъычгыргэты энаврыӈыткольо мэчынкы ритыркын.
Химиякэн энаврыӈэнанъаӄаткогыргыт норатвъав ытри нытваӄэнат ырык рытомгаквыргэпы ынкъам чама эвыр миӈкэмил ӈаргынэн нытваӄэн.
Ыныкит ӈаргынэн нъэӄэгнитӄин, ынӄэнат эӄылпэ уйӈэ нынъэлӄинэт.